Die Antwoord is 'n musiekgroep wat in 2009 deur Watkin Tudor (Waddy) Jones (in Die Antwoord bekend as Ninja), Anri du Toit (Yo-Landi Vi$$er) en Justin de Nobrega (DJ Hi-Tek) in Kaapstad, Suid-Afrika, gestig is. Hul debuutalbum, $O$, is vir 'n kort rukkie gratis op die internet uitgereik. Die groep was in 2010 op 'n musiektoer deur Europa (insl.Skandinawië) en later in dieselfde jaar deur die VSA. Met behulp van die internet het Die Antwoord binne 'n week 'n massiewe ondersteunersbasis gekry. Op 1 Februarie het Boing Boing die musiekvideo vir "Enter the Ninja" en 'n quasidokumentêr genaamd "Zef Side" gepubliseer. Soekenjinstatistieke toon dat Die Antwoord in Februarie 2010 op grond van internetsoeke selfs bekende musiekgroepe soos Animal Collective, Pavement en Wilco oortref het. Tweets deur bekende musikante soos Fred Durst en Katy Perry het bygedra tot Die Antwoord se vinnige roem.